WIEGO ગ્લોબલ રિસર્ચ પોલિસી નેટવર્કના અભ્યાસ મુજબ ત્રણ કરોડ ૮૦ હજાર ભારતીયો ઘરેથી કામ કરે છે. તેમાંથી કેટલાક સેલ્ફએમ્પ્લોયડ છે તો કેટલાક કોન્ટ્રાકટ અથવા ફ્રિલાન્સ કામ કરે છે. તેમાંથી ૪૦ ટકા મહિલાઓ છે. એમાંથી અનેક મહિલાઓ ગ્લોબલ ચેઈન ધરાવતી કંપનીઓ માટે પણ કામ કરે છે, પણ તેમની કોઈ ઓળખ ન હોવાથી તેમને કામગાર તરીકે ઓળખવામાં આવતા નથી. હોમ નેટ સાઉથ એશિયા સંસ્થા જે ઘરેથી કામ કરતા લોકોના અધિકાર માટે કામ કરે છે તેના સ્ટ્રેટેજી એડવાઈઝર ફિરોઝા મેહરોત્રાએ એક મુલાકાતમાં મીડિયાને જણાવ્યું હતું કે ઘરેથી કામ કરતી વ્યક્તિઓને લોકો કામ કરનાર ગણતા જ નથી. તેઓ જે કંઈ પણ કામ કરે તે ટાઈમપાસ માટે કરે છે તેવું માની લેવામાં આવે છે, પણ એ સાચું નથી. તેઓ કુટુંબની આવકમાં, સમાજમાં અને રાષ્ટ્રીય આવકમાં પોતાનો ફાળો નોંધાવે છે. એ દુખદ બાબત છે કે તેમના ફાળાની ગણતરી કરવામાં આવતી નથી.